
    ÚVOD


    Dejiny ľudstva tvoria tri časové obdobia: starovek, stredovek anovovek. Starovek priniesol postupný kultúrny imateriálny rozvoj ľudstva, ktorý vyvrcholil zlatým vekom gréckej arímskej kultúry. Po zániku Západorímskej ríše nastalo akési krízové štádium, doba temna a úpadku, ktorú voláme stredovek. Až napokon ľudstvo znovuobjavilo aoživilo antiku ajej výdobytky, čím opäť vstúpilo do svetlej etapy dejín zvanej novovek.


    Happy end ako vyšitý. Takto však prebieha akončímýtus, ktorému dnes už žiaden seriózny historik neverí, apo hrôzach 20. aprvej štvrtiny 21. storočia sa otvorili oči snáď každému. Apredsa niekde hlboko vnás prežíva predstava „temného stredoveku“ apocit nadradenosti voči stredovekému človeku. Znejakého dôvodu sa stále cítime byť vrcholom dejinného vývoja. Ibaže tí stredovekí spiatočnícki tmári nám po sebe zanechali katedrály, pri pohľade na ktoré sa nám tají dych, zatiaľ čopo nás, osvietených apokrokových moderných ľuďoch, zostane zdevastovaná planéta, podzemné garáže ahaldy nerozložiteľného odpadu. Klobúk dolu – niečo také sa nepodarí len tak hocikomu!


    Stredovek rozhodne nebol špinavou prestupnou stanicou dejín, o čom sa možno presvedčiť. Spoľahlivým spôsobom, ako si utvoriť pravdivý obraz ourčitej dejinnej epoche, je čítať texty, ktoré vznikli počas jej trvania. Jeden znich práve držíte vrukách: text nevšednej povahy, lebo jeho predmetom sú zjavenia svätej Gertrúdy, ktorá žila apôsobila včase vrcholného stredoveku, honosiacom sa postavami ako svätý František zAssisi, svätý Dominik, svätý Albert Veľký, svätý Tomáš Akvinský, svätý Bonaventúra amnohí ďalší velikáni ducha. Keďže oživote svätej Gertrúdy sa podrobne píše vprvej časti tejto knihy, vyhnem sa zbytočnému opakovaniu azameriam sa len na jednu črtu jej osobnosti aduchovnosti: vzájomnosť, vakej sa v priebehu celého jej života u nej snúbila viera skultúrou.


    Svätá Gertrúda dostala do vienka zriedkavé intelektuálne nadanie, neskôr rozvinuté prvotriednym vzdelaním, ktoré jej zabezpečili sestry cisterciánky. Popri tom vynikala nábožnosťou, pokorou acelým radom ďalších čností, akeď sa jedno spojilo sdruhým, jej osobnosť zažiarila ako klenot nevýslovnej hodnoty. Stretnúť vysoko kultivovaného človeka je neobyčajný zážitok. Stretnúť hlboko veriaceho človeka je nevšedná skúsenosť. Stretnúť človeka, ktorý sa zároveň vyznačuje opravdivou vierou anefalšovaným zmyslom pre kultúru, je zázrak. Zázrak nie predovšetkým preto, že taká kombinácia dobier vôbec nie je bežná, ale najmä pre premieňajúcu moc, ktorú vsebe nesie. Nemožno, žiaľ, poprieť, že viera akultúra neraz kráčajú svetom každá svojou cestou, čo je dôsledok tragického ačoraz vážnejšieho rozkolu medzi kultúrou akresťanstvom. Na jednej strane stojí moderná kultúra, ktorá odmieta kresťanstvo, na druhej strane kresťanstvo, ktoré do veľkej miery rezignovalo, pokiaľ ide osnahu dohovoriť sa so súčasnou kultúrou azušľachťovať ju evanjeliovými hodnotami. Ak sa však oba svety opätovne nedostanú do súladu, nová evanjelizácia, ktorá je nanajvýš naliehavou prioritou Cirkvi, zostane len zbožným prianím.


    Snáď mi ctení čitatelia dovolia, aby som na záver predložil jeden celkom konkrétny, praktický návrh: začnime slovom. Na počiatku bolo Slovo. Zneho povstal celý svet ikaždý ľudský čin. Zo slova sa rodí aj najmenší skutok lásky. Všetky rodinné tragédie, zločiny, všetky vojny spôsobilo slovo. Slovo vyslovené najprv len vmysli apotom zvyčajne aj ústami. Prečo je to tak? Preto, že jazyk je oveľa viac než jednoduchý nástroj komunikácie. Čím je pre rybu voda, tým je jazyk pre človeka. Od základu nás stvárňuje, inak než vjazyku nedokážeme myslieť. Nemôžeme ho prekročiť, vystúpiť zjeho medzí, takže hranice jazyka sú tiež hranicami nášho sveta. Pre spoločnosť ztoho vyplýva, že ako degradácia jazyka spúšťa jej úpadok, tak jej obrodu spúšťa kultivácia jazyka. Ona, pochopiteľne, nie je všeliekom na problémy sveta, ale je začiatkom – ahlavné je začať. Niežeby sme sa mali vyjadrovať ako básnik, ale trochu viac jemnocitu ataktu vnašej reči by iste nezaškodilo. Vzásade stačí, ak sa človek naučí používať štyri najdôležitejšie slová, aké existujú vjazyku: „ďakujem“, „prosím“, „dovolíš?“ a „prepáč“.

KAPITOLA I.

Trináste storočie bolo bohaté na závažné udalosti pre svet i pre Cirkev. Vo väčšine významných európskych miest od začiatku pôsobili rýchlo sa šíriace rády svätého Dominika a svätého Františka, ktoré sa už vtedy mohli chváliť mučeníckymi korunami a tisícorakými trofejami na počesť Baránka. Mnohé získala svätá Alžbeta Uhorská, ktorá napĺňala kráľovský palác duchom svätosti a dávala svojmu národu príklad hrdinských čností, keď pokorne odovzdaná do Božej vôle čelila veľkým protivenstvám. Anjelský doktor svätý Tomáš Akvinský a serafínsky učiteľ svätý Bonaventúra odkryli Cirkvi poklady, aké neboli ešte nikdy nikomu vyjavené. Svätý Ľudovít zomrel ako obeť lásky k ukrižovanému Ježišovi a bolesti, že zem, ktorú Pán posvätil svojou krvou, zneucťujú pohania a poškvrňujú neveriaci. A celé toto storočie svätcov, ktorí takpovediac vyčnievali z radu, bolo korunované klenotom nevýslovnej ceny a krásy – svätou Gertrúdou.

Veľká cisterciánska opátka sa narodila v Eislebene, malom mestečku v grófstve Mansfield, 6. januára 1256, čo je dátum vskutku symbolický: v deň, keď mystická hviezda ukazuje Cirkvi cestu ku vtelenému Bohu, bola Cirkev obdarená hviezdou neobyčajného lesku. Sotva Gertrúda dovŕšila piaty rok života, rodičia ju zaviedli do známeho kláštora v Rodersdorfe v Halberstadtskej diecéze, kde sa k nej onedlho pripojila jej mladšia sestra Mechtilda.1

Tu, pod starostlivým vedením cisterciánok, ktoré sa vtedy rovnako ako dnes s neúnavnou pozornosťou a vynikajúcou zdatnosťou venovali výchove svojich zverenkýň, mladá grófka z Lachenbornu napredovala v múdrosti a učenosti, tak ľudskej, ako aj božskej.

Rôzne intelektuálne schopnosti, ktorými bola svätá Gertrúda obdarená, našli v kláštornom prostredí najširšie možnosti pre svoj rozvoj. Ako veľmi mladá ovládala latinčinu natoľko, že v nej vedela čítať i konverzovať; jej sčítanosť v dobe, keď sa prístup k literatúre obmedzoval na pergamenové rukopisy a ústnu reprodukciu, bola obdivuhodná. A predsa sa spočiatku zdalo, akoby jej oddanosť dielam i najlepšieho a najrýdzejšieho druhu, keďže hlavnými objektmi jej štúdia boli Sväté písmo, cirkevní otcovia a iné teologické práce, mohla predstavovať prekážku pre jej duchovný pokrok. Nad všetkým však napokon zvíťazila nekonečná Božia láska a múdrosť a jej spisy sa stali klenotom Cirkvi pre všetky veky, ktorého svetlo ako jas hviezd za tmavými mrakmi môže načas zmiznúť pred zrakmi ľudí, ale potom sa vynorí z chvíľkovej temnoty, aby zažiarilo ešte jasnejšie.

Svetská vzdelanosť by azda bola schopná vyrobiť preň šperkovnicu, no nedokázala by vytvoriť šperk sám; vedela by umocniť krásu krištáľovo čistého potoka tým, že by ho odklonila do ušľachtilejšieho koryta, ale nemala by silu rozprúdiť samotný tok. Čo však ona nemôže, dokázal urobiť Ženích jej panenskej duše, keď sa začal prihovárať srdcu svojej vyvolenej: odpútať jej myseľ od vonkajších vecí, ktoré už viac neboli potrebné na jej povznesenie, aby mohla bez zbytočného rozptyľovania a zábran načúvať šepotu jeho lásky. Aj keď niečoho takého nie sme hodní, šum tohto nebeského vánku dolieha aj k našim ušiam, aby nám priniesol radosť a aby naša radosť bola úplná.

Kedy a akým spôsobom sa jej dostalo prvé z nebeských posolstiev, sa dozvedáme z jej osobného svedectva. V pondelok 25. januára „na sklonku dňa zažiarilo Svetlo nad všetky svetlá, aby rozptýlilo mrákavy mojej temnoty a spôsobilo moje obrátenie“. Ježiš k nej prišiel, ako zvyčajne prichádza k svojim milovaným – vo chvíli, keď vykonávala skutok pokory a poslušnosti, ktorým bol úklon pred jednou z jej postarších spolusestier. Šlo o kláštorný obyčaj, ktorý však dodržala nie z číreho zvyku, ale s postojom hlbokej a pokornej úcty k jednej z Kristových neviest, o ktorej bola úprimne presvedčená, že ju ďaleko prevyšuje v čnostiach a svätosti.

Jej spolusestry si veľmi rýchlo uvedomili, že ich spoločníčka požíva osobitnú priazeň neba, aj vďaka skúsenosti jednej z nich, ktorú už dlhý čas sužovali hrozné pokušenia. Zmienená sestra dostala vo sne pokyn, aby sa obrátila na Gertrúdu o pomoc a zverila sa do jej modlitieb, a keď tak urobila, pokušenia razom prestali. Podobnému trápeniu bola vystavená aj iná sestra, ale nenašla odvahu o ňom hovoriť, preto si zohnala útržok Gertrúdinho odevu a priložila si ho na srdce. Pritom prosila Pána, aby ju oslobodil pre zásluhy jej spolusestry, a bola vypočutá – nikdy viac na ňu nedoľahli také skúšky. Prozreteľnosť si, zdá sa, vyvolila Gertrúdu, aby už počas svojho pozemského života zázračne pomáhala iným prostredníctvom svojich zásluh, modlitieb príhovoru a daru rady, ktorým tak hojne oplývala.

Stalo sa tiež, že istá osoba, ktorá sama žila v povesti nevšednej svätosti, sa modlila za Gertrúdu, pričom k nej pocítila vnuknutie zvláštnej náklonnosti, ktoré sa jej javilo ako nadprirodzené. „Ó, božská Láska,“ zvolala, „čo vidíš na tejto panne, že si ju tak vysoko ceníš a tak veľmi ju miluješ?“ Náš Pán jej odvetil: „Milujem ju z čírej dobroty, lebo táto panna chráni vo svojej duši a ustavične zdokonaľuje päť čností, ktoré sa mi páčia viac ako všetky ostatné a ktoré som jej vo svojej nesmiernej štedrosti sám daroval. Vďaka neustálemu pôsobeniu mojej milosti zachováva svoje srdce čisté; uprostred všetkej rozmanitosti darov, ktorými ju zahŕňam, zostáva pokorná, lebo čím mocnejšie v nej pôsobím, tým väčšmi sa umenšuje; napĺňa ju skutočná dobroprajnosť, ktorá v nej vzbudzuje túžbu po spáse celého sveta na moju väčšiu slávu; s pravou vernosťou zameriava všetky svoje talenty výlučne na tento cieľ; napokon má dokonalú lásku, lebo ma miluje celým svojím srdcom, celou svojou dušou a celou svojou silou a z lásky ku mne miluje aj svojich blížnych ako seba.“

Duši, ku ktorej náš Pán takto prehovoril, ukázal aj drahokam, ktorý mal podobu trojlístka neopísateľnej krásy a lesku a spočíval na jeho srdci. „Drahokam, na ktorý sa dívaš,“ povedal, „nosím ustavične so sebou ako dôkaz lásky, ktorú prechovávam ku svojej neveste. Vybrúsil som ho do takejto podoby, aby celý nebeský dvor podľa jasu prvého listu spoznal, že na zemi niet stvorenia, ktoré by mi bolo milšie než Gertrúda, lebo nie je v súčasnosti človeka, ktorý by bol so mnou spojený tak tesne ako ona, či už čistotou úmyslov, alebo priamosťou vôle. Z druhého listu vyčítajú, že medzi dušami, ktoré stále ešte spútavajú reťaze tela a krvi, niet jedinej, ktorú by som chcel obohatiť svojimi milosťami a priazňou v rovnakej miere ako ju. A pri pohľade na lesk tretieho listu im bude zjavné, že na zemi niet iného stvorenia, ktoré by s takou úprimnosťou a vernosťou používalo dary, čo prijalo odo mňa, výhradne na moju slávu; veď ona si nepraje ukrojiť pre seba ani kúsoček z mojej slávy, ale vrúcne si želá, aby jej neboli pripisované žiadne zásluhy.“ Prehliadku dokonalostí, ktoré sídlia v Gertrúdinej duši, zakončil náš Pán vyznaním: „Okrem Sviatosti oltárnej sa na celom svete nenájde miesto, kde by som prebýval s väčším potešením než v srdci mojej milovanej Gertrúdy.“2

